"ነዚ ሃገራዊ ረብሓ ክብሉ እዮም መርገጺኦም ዘይቕይሩ" ድማ ይብሉ። ይኹን እምበር ኣብዚ ሕዚ እዋን ኣብ ኣዋጅ ህጹጽ ግዜ እትርከብ ሱዳን፡ ገና መንግስቲ ክሳብ ተጣይሽ ዝወስድ ግዘ፡ ብፍላይ ድማ ነቲ ኣብ ከይዲ ዘሎ ሰለስተኣዊ ሽምግልና ንዝተወሰነ መልክዑ ክደናጎይ ክገብሪ ከምዝኽእል ይዛረቡ። ንሶም ብዝጠቐስዎም ምኽንያታት ሱዳን ንባዕላ ክትብል ኣብ መርገጺኣ ለውጢ ኣይትገብርን ዋላኳ እንተተብሃለ፡ ግብጺ ነቲ ሕዚ ዘሎ ፖለቲካዊ ለውጢ ክትብለጸሉ እትገብሮ ጻዕሪ ክሳብ ክንደይ ክኸይድ ይኽእል ዝብል ግን፡ ወሳኒ ሕቶ እዩ። ህንጸት እቲ ግድብ ካብ ዝጅምር ኣትሒዙ፡ ግብጺ ኣብ ልዕሊ ሱዳን ልዑል ጽልዋ ተሕድር ከምዝነበረት ዝዛረቡ ኣይተ ፈቅኣህመድ፡ ጽልዋ ግብጺ ተጠናኺሩ ከምዝቕጽል ይእምቱ። "ግብጻውያን ሕዚ ጠንኪሮም እዮም ክሰርሑ። ኣብ ልዕሊ ሱዳን ዘሕድርዎ ጽልዋ ድማ ክሕይል እዩ" ይብሉ። ግን ከኣ፡ ቅድሚ ሕዚ'ውን ሱዳን ነንህንጸት ግድብ ህዳሰ ድጋፋ ትህብ ዝነበረት ጽልዋ ግብጺ እናበደሀት ስለዝኾነ፡ ድሕሪ ሕዚ'ውን በዚ ክትቅጽል እያ ዝብል እምነት እዩ ዘለዎም። ግብጺ ካብ ፈለማ ኣብ ልዕሊ ሱዳንን ኢትዮጵያን ጽልዋ ንምፍጣር ካብ ምፍታን ዓዲ ውዒላ ኣይትፈልጥን ዝብሉ ዶክተር ያእቆብ፡ ኣብ መጻኢ ጽልዋ ግብጺ ክዕወትን ዘይክዕወትን ኣብ ጥንካረ ኢትዮጵያ ዝድረኽ ምዃኑ ይኣምኑ። "እቲ ቀንዲ ነገር ኢትዮጵያ ነቲ ግድብ ንምህናጽ ዝህልዋ ዓቕምን ጽንዓትን እዩ" ይብሉ ዶክተር ያእቆብ። ካልኦት ናይቲ ተፋሰስ ሃገራት ከ ኣብ ቅዱም መርገጺአን ድየን ዘለዋ?
